17 vermis dae na vragskip sink(Argieffoto: Pixabay.com) Owerhede in Indonesië het soek-en-reddingspanne ontplooi om te soek na 17 mense wat vermis geraak het nadat ŉ vragskip in die see by die Banggai Laut-eiland in die Sentraal-Sulawesi‑provinsie gesink het. Die KM Lintas Timur het 18 mense aan boord gehad toe dit Saterdagmiddag gesink het, het Yan Prastomo Ardi, ŉ woordvoerder vir die plaaslike departement van vervoer, in ŉ verklaring gesê. Een oorlewende is Dinsdag gevind waar hy in die water naby Bangkep gedryf het. Hy is deur ŉ verbygaande boot gered en ontvang tans mediese behandeling. Massiewe golwe het die 1 720 ton-skip, wat 3 000 sakke sement vervoer het, laat omslaan. Die skip was op pad vanaf die Bitung-hawe in Noord‑Sulawesi na Morowali in Sentraal‑Sulawesi toe die voorval gebeur het. See-ongelukke gebeur gereeld in Indonesië waar die seegebied groter is as die land se grondgebied, maar bewusmaking oor vervoerveiligheidstandaarde laag is. Verlede jaar is ongeveer 160 mense dood toe ŉ Indonesiese veerboot in een van die wêreld se diepste mere op Sumatra-eiland gesink het. Meer as 300 mense het in 2009 verdrink toe ŉ veerboot tussen Sulawesi en Borneo gesink het.